བོད་སྐད་དུ་མིང་མཛོད་ལ་མིང་གི་འདོགས་སྟངས་མི་འདྲ་བ་བྱུང་དོན་ནི་ཚོགས་གསུམ་ལ་ངོས་འཛིན་ལུགས་མ་འདྲ་བས་ཡིན་།བཞེད་ཚུལ་གྲགས་ཆེ་བ་འགའ་འདྲེན་པར་བྱ་སྟེ།མཁས་འཇུག་ཏུ།དངོས་སུ་བརྗོད་འདོད་མི་སྟོན་ཅིང་།།བརྗོད་པ་ཀུན་གྱི་གཞིར་གྱུར་པ།།དེ་ནི་ཡི་གེ་ལ་གོ་ཞིང་།ཡི་གེ་འདུས་པའི་བདག་ཉིད་ཅན།།དོན་གྱི་ངོ་བོ་བརྡ་སྤྲོད་པ།།དེ་ནི་མིང་ཡིན་ཞེས་པ་དང་།དེའི་ཁྱད་པར་དག།སྟོན་པ་ཚིག་ཅེས་རབ་ཏུ་བཤད།།དེ་དག་ཕན་ཚུན་སྦྱར་བ་ལས།།བརྗོད་འདོད་གསལ་བར་སྟོན་ཏེ་ངག།ཅེས་ཡི་གེ་དང་མིང་།ཚིགངག་བཅས་བསྟན་ཞིང་།མུ་ཏིག་ཕྲེང་མཛེས་སུ།གང་ཞིག་ཡི་གེ་གཉིས་སམ་མང་པོ་འདུས་པའང་རུང་དོན་གྱི་ངོ་བོ་ཙམ་སྟོན་པའི་སྒྲ་ནི་མིང་ཡིན་ཞིང་།མིང་དེ་ཉིད་རྣམ་དབྱེའམ་ཕྲད་གང་རུང་དང་ལྡན་པས་དོན་གྱི་ཁྱད་པར་སྟོན་པར་བྱེད་པ་རྣམས་ནི་ཚིག་དང་།ཚིག་མང་པོ་སྦྲེལ་ནས་དོན་དང་ལྡན་པའི་ངག་གི་ཕྲེང་བར་གྲུབ་པ་ནི་བརྗོད་པ་ཞེས་བྱའོ་ཞེས་ཡི་གེ་དང་མིང་།ཚིགབརྗོད་པ་བཞིར་དགར་ཞིང་།ཚོགས་གསུམ་གསལ་བར།ཡི་གེ་གཉིས་སམ་གསུམ་འདུས་པའི།།དོན་གྱི་ངོ་བོ་རྗོད་བྱེད་པ།།མིང་ཡིན་དོན་ལ་གཞོལ་ཕྱིར།།ཞེས་དང་།མིང་གཉིས་སམ་ནི་མང་པོ་ཡིས།།དོན་གྱི་ཁྱད་པར་བརྗོད་བྱེད་པ།།དམ་ཆོས་མངོན་པར་གསུངས་པ་ཡི།།ཚིག་ཡིན་ཡི་གེ་འདུས་པ་ཉིད།།ཅེས་ཡི་གེ་དང་མིང་།ཚིག་གསུམ་བསྟན་ཡོད་པ་བཅས་ནི་སྔར་གྱི་བསྟན་བཅོས་རྣམས་ལས་བཞེད་ཚུལ་མི་འདྲ་བ་འགངས་ཆེན་གསུམ་སྟེ།ཕྱིས་ཀྱི་མཁས་པ་ཕལ་མོ་ཆེ་ལུགས་འདི་གསུམ་གྱི་རྗེས་སུ་འབྲངས་ནས་ཚོགས་གསུམ་ལ་འགྲེལ་བཏབ་ཡོད་ཅིང་།འགྲེལ་ཚུལ་ཐ་དད་དུ་བྱས་པ་ལས་ཚོགས་གསུམ་གྱི་རྩ་སྒྲོམ་ལ་འགྱུར་བ་ཆེར་བཏང་མེད།ཡིན་ནའང་སྐད་ཀྱི་འགྱུར་བ་དང་བརྡ་སྤྲོད་ཀྱི་གཞུང་འཐུས་ཚང་དུ་སོང་བ་དང་སྦྲགས།གོང་གི་བཞེད་ཚུལ་རྣམས་དང་ཐ་དད་པའི་ངོས་འཛིན་ལུགས་ཤིག་བྱུང་བ་ནི་བོད་ཀྱི་བརྡ་སྤྲོད་སྤྱི་རྣམ་རིག་འཕྲུལ་སྣང་མཛོད་དུ་མིང་དང་མིང་ཚོགས།ཚིགཚིག་ཚོགས་བཅས་སྡེ་ཚན་བཞི་རུ་ཕྱེས་ནས་སྐད་ཆའི་སྦྱོར་བ་ཞིབ་ཏུ་བསེད་པ་ཉིད་དོ།།